《澹岩》
宋代·蒋之奇

零陵水石天下闻，澹山之胜难具论。初从崖口入地底，始见殿阁开重门。

乃知兹洞最殊绝，洞中金碧开祇园。宽平可容万人坐，仰视有若覆盎盆。

虚明最宜朝日照，阴晦常有黑云屯。盘虬夭矫垂乳下，巨兽突兀巨石蹲。

木香一株在岩壁，人迹峭绝不可扪。灵仙飞游享此供，常驾飙驭乘云轩。

我来正逢春雨霁，氛翳开廓阳景温。呀然双穴露天半，笼络万象将并吞。

只疑七窍混沌在，五窍忘失两窍存。神奇遗迹未泯灭，至今犹有斧凿痕。

云床石屏极隈隩，昔有居士常潜蟠。避秦不出傲徵召，美名遂入贤水源。

咸通曾为二蛇窟，元畅演法蛇辄迁。从兹其中建佛刹，栖隐不复闻世喧。

惜哉此景久埋没，但与赤子安枯禅。次山子厚爱山水，探索幽隐穷晨昏。

朝阳迫迮若就狴，石角秃鬝如朝髡。豪篇矜誇过其实，称誉珉石为玙璠。

环观珍宝欲奄有，不到胜处天所悭。嗟予至此骇未睹，不暇称赞徒惊叹。

恨无雄文压奇怪，好事略与二子班。芜词愿勒岩上石，勿使岁久词灭漫。

作者简介：（1031—1104）常州宜兴人，字颖叔。蒋堂从子。仁宗嘉祐二年进士。复举贤良方正，擢监察御史。神宗立，转殿中侍御史。因诬劾欧阳修，贬监道州酒税。熙宁中行新法，为福建转运判官，迁淮东转运副使，募流民修水利。累擢江淮荆浙发运副使，长于理财，治漕运，以干练称，升发运使。哲宗时历知潭州、广州、开封府，进龙图阁直学士。元符末，坐事责守汝州。徽宗立，除知枢密院事。崇宁初出知杭州，因议弃河、湟事夺职。卒谥文穆。有《三经集》等。